Korvpalliliigas NBA peatas San Antonio Spurs Milwaukee Bucksi võiduseeria, võttes kodus 126:104 võidu.
Viimati kaotas idakonverentsi liider Bucks mängu 25. detsembril, pärast seda saadi viis võitu järjest. Seekordne kaotus on Bucksi hooaja suurim allajäämine. Bucksil on nüüd kirjas kuus kaotust ja senises viies polnud kordagi kaotatud enama kui 12 punktiga.
Spursi vedasid võidule DeMar DeRozan, kes tõi 25 punkti ning vahetusmeestepingilt alustanud Patty Mills, lisades 21 punkti.
Bucksi parim oli Giannis Antetokounmpo, kes viskas 24 punkti, võttis 12 lauapalli ja andis kaheksa korvisöötu.
Luka Doncic sai teist mängu järjest kirja kolmikduubli ja aitas Dallas Mavericksil alistada 118:110 Chicago Bullsi.
Doncic viskas kolmandal veerandajal koguni 21 punkti, kokku tõi ta 38 punkti ning võttis lisaks 12 lauapalli ja andis kümme resultatiivset söötu.
Bullsi parim oli Lauri Markkanen 26 punktiga.
Tulemused:
Charlotte – Indiana 104:115
Orlando – Brooklyn 101:89
Philadelphia – Oklahoma City 120:113
Washington – Boston 99:94
Atlanta – Denver 115:123
New Orleans – Utah 126:128
Dallas – Chicago 118:110
San Antonio – Milwaukee 126:104
Sacramento – Golden State 111:98
Toimetaja: Maarja Värv